CELEX: 62014CN0373
Language: sl
Date: 2014-07-31 00:00:00
Title: Zadeva C-373/14 P: Pritožba, ki jo je Toshiba Corporation vložila 31. julija 2014 zoper sodbo Splošnega sodišča (tretji senat) z dne 21. maja 2014 v zadevi T-519/09, Toshiba Corporation proti Evropski komisiji

29.9.2014   
            
            
               SL
            
            
               Uradni list Evropske unije
            
            
               C 339/15
            
         Pritožba, ki jo je Toshiba Corporation vložila 31. julija 2014 zoper sodbo Splošnega sodišča (tretji senat) z dne 21. maja 2014 v zadevi T-519/09, Toshiba Corporation proti Evropski komisiji
   (Zadeva C-373/14 P)
   2014/C 339/18
   Jezik postopka: angleščina
   
      Stranki
   
   
      Pritožnica: Toshiba Corporation (zastopniki: J. F. MacLennan, solicitor, A. Schulz, odvetnik, J. Jourdan, in P. Berghe, odvetnika)
   
      Druga stranka v postopku: Evropska komisija
   
      Predlogi
   
   Pritožnica Sodišču predlaga, naj:
   
               —
            
            
               sodbo Splošnega sodišča z dne 21. maja 2014 v zadevi T-519/09, Toshiba Corporation proti Evropski komisiji, razveljavi v delu, v katerem je to zavrnilo predlog družbe Toshiba za razglasitev ničnosti členov 1 in 2 Odločbe Evropske komisije v zadevi COMP/39.129 – Transformatorji, in Odločbo razglasi za nično;
            
         
               —
            
            
               podredno, zadevo vrne Splošnemu sodišču, da odloči v skladu s pravnimi ugotovitvami iz sodbe Sodišča, in, vsekakor
            
         
               —
            
            
               družbi Toshiba dodeli stroške, vključno s stroški postopka pred Splošnim sodiščem.
            
         
      Pritožbeni razlogi in bistvene trditve
   
   Pritožnica izpodbija sodbo Splošnega sodišča z dne 21. maja 2014 v zadevi T-519/09, Toshiba Corporation proti Evropski komisiji (v nadaljevanju: izpodbijana sodba), v kateri je družba Toshiba Corporation (v nadaljevanju: Toshiba) predlagala razglasitev ničnosti Odločbe Evropske komisije v zadevi COMP/39.129 – Transformatorji. Splošno sodišče je v izpodbijani sodbi tožbo družbe Toshiba v celoti zavrnilo in ji naložilo plačilo stroškov. V tej pritožbi družba Toshiba navaja, da je Splošno sodišče napačno uporabilo pravo v teh točkah:
   
               —
            
            
               Prvi razlog: družba Toshiba navaja, da je Splošno sodišče uporabilo napačno pravno merilo, ko je menilo, da so japonski proizvajalci transformatorjev potencialni konkurenti na trgu EGP (1) na podlagi tega, da ovire za vstop na trg EGP niso nepremostljive, in (2) na podlagi obstoja neformalnega prijateljskega sporazuma, namesto tega pa bi moralo preveriti, ali imajo japonski proizvajalci resnične možnosti za vstop na trg EGP in ali je tak vstop ekonomsko uspešna strategija. Glede na neobstoj potencialne konkurence med japonskimi in evropskimi proizvajalci naj neformalni prijateljski sporazum ne bi mogel kršiti člena 81 ES, Komisija pa naj ne bi imela pristojnosti za sprožitev postopka. Po mnenju družbe Toshiba bi bilo torej treba izpodbijano sodbo razveljaviti, izpodbijano odločbo pa razglasiti za nično.
            
         
               —
            
            
               Drugi razlog: družba Toshiba navaja, da je Splošno sodišče izkrivilo vsebino dopisa, v katerem je druga stranka v postopku navedla, da ne bo izpodbijala ugotovitev Komisije. Komisija je menila, da dopis nadomešča prejšnje izjave te stranke, v katerih je potrdila, da ni opravila nobenih prodaj v EGP. Vendar to pomeni izkrivljenje dokaza, na katerega se opira Splošno sodišče pri ugotovitvi, da ovire za vstop na trg EGP niso nepremostljive. Družba Toshiba zato navaja, da bi bilo treba izpodbijano sodbo razveljaviti, izpodbijano odločbo pa razglasiti za nično.
            
         
               —
            
            
               Tretji razlog: družba Toshiba navaja, da je Splošno sodišče podalo protislovno obrazložitev, uporabilo napačno pravno merilo za javno distanciranje in kršilo načelo osebne odgovornosti, ker je menilo, da je argument družbe Toshiba v zvezi z neudeležbo na sestanku leta 2003 v Zurichu „neučinkovit“. Izpodbijano sodbo bi bilo torej treba razveljaviti, izpodbijano odločbo pa razglasiti za nično v delu, v katerem je ugotovljeno, da je družba Toshiba še naprej sodelovala pri neformalnem prijateljskem sporazumu do maja 2003.
            
         
               —
            
            
               Četrti razlog: družba Toshiba navaja, da je Splošno sodišče napačno razlagalo točko 18 Smernic za določanje glob, ker je deleže globalnega trga uporabilo kot izhodišče za določitev teže udeležbe strank pri kršitvi. Izpodbijano sodbo bi bilo torej treba razveljaviti in izpodbijano odločbo razglasiti za nično v delu, v katerem je globa družbe Toshiba izračunana na podlagi svetovnega tržnega deleža družbe Toshiba, globo družbe Toshiba pa bi bilo treba ustrezno znižati.